สังคมข่าวหุ้น
ฝรั่งลุยต่อ หุ้นไทยรับข่าวดี MSCI ลดน้ำหนักหุ้นไทยน้อยลงกว่าเดิม จาก 100 ล้านเหรียญ เหลือ 35 ล้านเหรียญ หลัง MSCI Minimum Volatility Index
ฝรั่งลุยต่อ หุ้นไทยรับข่าวดี MSCI ลดน้ำหนักหุ้นไทยน้อยลงกว่าเดิม จาก 100 ล้านเหรียญ เหลือ 35 ล้านเหรียญ หลัง MSCI Minimum Volatility Index
23 พ.ย. 2565

ฝรั่งลุยต่อ
หุ้นไทยรับข่าวดี MSCI ลดน้ำหนักหุ้นไทยน้อยลงกว่าเดิม จาก 100 ล้านเหรียญฯ เหลือ 35 ล้านเหรียญฯ หลัง MSCI Minimum Volatility Index (ดัชนีหุ้น MSCI ที่มีความผันผวนต่ำ) ประกาศรายชื่อหุ้นชุดใหม่ ซึ่งเป็นการประกาศหลังดัชนี MSCI Global Standard Index และจะมีการปรับน้ำหนักพร้อมกัน 30 พ.ย. 2565 พบว่า หุ้นไทยเข้าใหม่ 2 บริษัท ได้แก่  AWC ไหลเข้า 35 ล้านเหรียญฯ, CRC ไหลเข้า 29 ล้านเหรียญฯ  และมีการเพิ่มน้ำหนักหุ้นไทย 1 บริษัท ได้แก่ บริษัท โอสถสภา จำกัด (มหาชน) หรือ OSP เม็ดเงินไหลเข้า 9 ล้านเหรียญฯ วานนี้ต่างชาติซื้อสุทธิอีก 2.3 พันล้านบาท
BCP โตเท่าตัว ชัยวัฒน์ โควาวิสารัช ประธานเจ้าหน้าที่บริหารกลุ่มบริษัทบางจากและกรรมการผู้จัดการใหญ่ บมจ.บางจาก คอร์ปอเรชั่น (BCP) มั่นใจผลการดำเนินงานจะเติบโตต่อเนื่องในทุก ๆ ปี โดยบริษัทได้วางกลยุทธ์เติบโตอย่างครอบคลุมทั้ง 5 กลุ่มธุรกิจ ดันให้ EBITDA เติบโตถึง 10 เท่า แตะ 70,000 ล้านบาท ภายในปี 2573 จากระดับเฉลี่ยประมาณ 10,000 ล้านบาท ในช่วงปี 2558-2563
RT คว้า 3 โครงการ ในเดือน พ.ย. รวมมูลค่า 649 ล้านบาท ได้แก่ 1. งานก่อสร้างอุโมงค์ส่งน้ำโครงการงานก่อสร้างอุโมงค์ส่งน้ำตามแนวคลองมหาสวัสดิ์ถึงถนนราชพฤกษ์ และหอปรับแรงดันที่โรงงานผลิตน้ำมหาสวัสดิ์ มูลค่าโครงการ 556 ล้านบาท 2. งานก่อสร้างอุโมงค์ส่งน้ำและอาคารประกอบ พร้อมส่วนประกอบอื่น อุโมงค์ส่งน้ำช่วงแม่แตง-แม่งัด สัญญาที่ 2 โครงการเพิ่มปริมาณน้ำในอ่างเก็บน้ำเขื่อนแม่กวงอุดมธารา จังหวัดเชียงใหม่ มูลค่า 46.5 ล้านบาท 3. งานจ้างเหมาทำการฟื้นฟูทางหลวงของแขวงทางหลวงเพชรบูรณ์ที่ 1 มูลค่าโครงการ 47 ล้านบาท
บมจ.เฮลท์ เอ็มไพร์ คอร์ปอเรชั่น (HEMP) แจ้งการลาออกของนายสามารถ ฉั่วศิริพัฒนา จากตำแหน่งประธานเจ้าหน้าที่บริหาร โดยบริษัทได้แต่งตั้งนายกำพล บุริยเมธากุล ดำรงตำแหน่ง รักษาการประธานเจ้าหน้าที่บริหารแทน มีผลตั้งแต่วันที่ 22 พ.ย. 2565 เป็นต้นไป
หุ้นทีวีคึก บริษัทหลักทรัพย์ โนมูระ พัฒนสิน จำกัด (มหาชน) เชียร์หุ้นสื่อทีวี หลังจากสมาคมทีวีดิจิทัลเรียกร้องให้ทบทวนหลักการจัดสรรช่องถ่ายทอดสดฟุตบอลโลก 2022 ใหม่ ล่าสุดช่องอื่น ๆ นอกจาก TRUE จะได้รับการคืนโควตาถ่ายทอดเพิ่ม 16 นัด (คู่ขนานกับช่อง TRUE) เป็นผลบวกต่อผู้ประกอบการช่องทีวีอื่น ๆ ได้แก่ บริษัท บีอีซี เวิลด์ จำกัด (มหาชน) หรือ BEC, บริษัท เดอะวัน เอ็นเตอร์ไพรส์ จำกัด (มหาชน) หรือ ONEE, บริษัท โมโน เน็กซ์ จำกัด (มหาชน) หรือ MONO, บริษัท อาร์เอส จำกัด (มหาชน) หรือ RS ที่มีโอกาสนำไปสร้างรายได้เพิ่มเติม
AQ ลุย ชนน วังตาล ประธานเจ้าหน้าที่บริหาร บมจ.เอคิว เอสเตท (AQ) หลังจากบริษัทปรับโครงสร้างภายในใหม่ทั้งหมด และเดินหน้าลงทุนธุรกิจใหม่ที่สามารถสร้างผลตอบแทนที่ดีแล้ว บริษัทจะเดินหน้าแผนแก้ปัญหาที่ทำให้ถูกตลาดหลักทรัพย์แห่งประเทศไทย (ตลท.) ขึ้นเครื่องหมาย C คาดว่าจะเห็นความชัดเจนในปี 2566
ธนาคารเกียรตินาคินภัทร จำกัด (มหาชน) เปิดตัว KKP E-FIXED DEPOSIT บัญชีเงินฝากประจำออนไลน์ ให้ดอกเบี้ยสูงสุด 1.85% ต่อปี เริ่มฝากขั้นต่ำ 5,000 บาท และสามารถฝากเพิ่มได้ไม่จำกัดจำนวนครั้ง พร้อมจุดเด่นเปิด 1 บัญชี สามารถเลือกระยะเวลาฝากได้ทั้งสั้นและยาว อาทิ 3 เดือน 6 เดือน 12 เดือน 14 เดือน และ 18 เดือน พร้อมกันในบัญชีเดียว โดยสามารถเปิดบัญชี บริหารจัดการบัญชี และทำธุรกรรมได้ง่าย ๆ ผ่านแอปพลิเคชัน KKP MOBILE
ธนาคารกรุงไทย (KTB) เตรียมเปิดตัวฟีเจอร์ใหม่ “เป๋าตังเปย์ (Paotang Pay)” บนแอปพลิเคชันเป๋าตัง (เวอร์ชัน 11.54.0 เป็นต้นไป) ในวันศุกร์ที่ 25 พ.ย. 2565  สำหรับฟีเจอร์ใหม่นี้ เป็นกระเป๋าเงินอิเล็กทรอนิกส์ (e-Wallet) ในรูปแบบซูเปอร์วอลเล็ต โดยการใช้งานแยกออกจาก G-Wallet ที่ใช้สิทธิตามมาตรการสนับสนุนจากภาครัฐ เช่น เราเที่ยวด้วยกัน คนละครึ่ง เป็นต้น เป๋าตังเปย์ สามารถใช้จ่ายผ่านคิวอาร์โค้ด พร้อมเพย์ และร้านค้าถุงเงิน พร้อมเก็บคูปองส่วนลดจากร้านค้าชั้นนำ สามารถโอนเงินเข้า-ออกทุกธนาคารโดยไม่มีค่าธรรมเนียมการโอน จ่ายบิล เติมเงิน ไม่มีค่าธรรมเนียม พร้อมคูปองส่วนลดและสิทธิพิเศษ และยังสามารถผูกบัญชีธนาคารกรุงไทยเพื่อใช้จ่ายได้โดยไม่ต้องเติมเงินอีกด้วย